
ЦIыхухэр къыдихьэхын мурад имыIами
Туркменабад щащI медицинэ центрым и ухуэныгъэр зэрекIуэкIыр зригъэщIэну абы иджыблагъэ щыIащ а къэралым и президент Бердымухамедов Гурбангула.
Къэралым и унафэщIыр ухуакIуэхэм щепсэлъылIэм зыщигъэгъуэзащ абыхэм я Iуэху зыIутым, я унагъуэхэм я псэукIэм. Псалъэм къыдэкIуэу, ар щIэупщIащ Тыркумэным Каспий тенджызым и Iуфэм щиIэ «Аваза» зыгъэпсэхупIэм ахэр щыIарэ щымыIарэ. КъызэрыщIэкIамкIэ, абы псоми зыщагъэпсэхуат, зы щIалэм фIэкIа къэмынэу. Къэралым и Iэтащхьэм унафэ ищIащ а щIалэм и унагъуэр и гъусэу тенджызым зэрыкIуэну путёвкэхэр пщIэншэу иратыну.
Президентым ар щIыжиIар унагъуэр игъэгуфIэн, гукъинэжу я нэгу зригъэужьын щхьэкIэу зэрыщытыр, хьэрэмыгъэ лъэпкъ зэрыхэмылъыр наIуэми, зыгуэрхэм ар нэгъуэщI Iуэхум ирапхащ. Мазаем и 12-м къэралым президент щыхахынущ. А къулыкъум щIэбэнынущ кандидатибгъу, Бердымухамедоври яхэту икIи абы а политикэ Iуэхушхуэм и пэ къихуэу цIыхухэр къызэрыдихьэх лъэбакъуэхэм ящыщу къащыхъуащ ар куэдым, жаIэ политологхэм.
Зы лIыр джэдыгуибгъурэ лIибгъур джэдыгуншэу
2016 гъэм и кIэм ирихьэлIэу къата бжыгъэхэм ятепщIыхьмэ, дунейм щопсэу цIыху 7486589-рэ. Абыхэм ящыщ меларди 3,5-м мылъкуу яIэм хуэдиз ябгъэдэлъщ цIыхуи 8-м.
Апхуэдиз зи къулеягъхэм я цIэ-унэцIэхэри хэIущIыIу ящIащ — Гейтс Билл (Microsoft кампаниер зейр), Ортегэ Амансио (Zara тыкуэнхэр), инвестор цIэрыIуэ Баффет Уоррен, Хелу Слим Карлос (Group Carso холдингыр), Безос Джефф (Amazon компаниер), Цукерберг Марк (Facebook), Элисон Ларри (Oracle), апхуэдэуи и цIэр зезыхьэ компание къызэзыгъэпэща Блумберг Майкл сымэщ ахэр.
ИщхьэкIэ къэтхьа бжыгъэхэр хэIущIыIу зыщIар «Оксфам» дунейпсо зэгухьэныгъэрщ. Абы къэрал 90-м щIигъум щылажьэ IуэхущIапIэ 17 къызэщIеубыдэ. Зэгухьэныгъэм къалэну зыхуигъэувыжар дуней псом тхьэмыщкIагъэр щыгъэкIуэдынырщ, абы папщIэ лъэпощхьэпо хъу гугъуехьхэр, мызахуагъэу къалъытэ Iуэхухэр хэIущIыIу щIынырщ.
Абыхэм зэрыжаIэмкIэ, тхьэмыщкIэхэмрэ къулейхэмрэ яку дэлъ зэхуэмыдэныгъэр кIуэ пэтми нэхъ ин мэхъу. ЦIыхуибгъу къэс епщIанэм зыхуей-зыхуэфIхэр махуэм кърищэхун щхьэкIэ къылъысыр долларитI къудейщ. «Зы лIыр джэдыгуибгъурэ лIибгъур джэдыгуншэу» адыгэ псалъэжьыр зытражыIыхьар мы щытыкIэрами ярейщ.
